รมว.คมนาคม เตรียมแผนรองรับการเปิดให้บริการเดินรถไฟทางไกลที่สถานีกลางกรุงเทพอภิวัฒน์ ตั้งแต่วันที่ 19 มกราคม 2566 เป็นต้นไป
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยถึงกรณีการรถไฟแห่งประเทศไทยจะเริ่มเปิดให้บริการขบวนรถด่วนพิเศษ รถด่วน รถเร็ว ณ สถานีกลางกรุงเทพอภิวัฒน์ ตั้งแต่ 19 มกราคม 2566 เป็นต้นไป โดยยืนยันว่า การรถไฟแห่งประเทศไทย จะเปิดให้บริการขบวนรถด่วนพิเศษ รถด่วน รถเร็ว จำนวน 52 ขบวน ที่สถานีกลางกรุงเทพอภิวัฒน์ สถานีรถไฟหลักแห่งใหม่ของประเทศไทย ส่วนขบวนรถธรรมดา รถชานเมือง และขบวนรถนำเที่ยวทุกสายยังคงให้บริการที่สถานีหัวลำโพงเหมือนเดิม ประมาณ 48 ขบวน โดยยังไม่ปิดให้บริการ ซึ่งขณะนี้กระทรวงคมนาคม มีแผนรองรับและเยียวยาผลกระทบบของประชาชนจากการเปลี่ยนแปลงสถานีปลายทางของรถไฟเชิงพาณิชย์สายเหนือ สายตะวันออก และสายใต้แล้ว ด้วยการจัดรถชัตเตอร์บัสเชื่อมสถานีกลางกรุงเทพอภิวัฒน์ -สถานีกรุงเทพ โดยไม่เสียค่าใช้จ่าย เพียงแสดงบัตรโดยสารรถไฟต่อเจ้าหน้าที่เท่านั้น เพื่อเป็นการอำนวยความสะดวกให้กับผู้โดยสารที่ต้องการเดินทางมายังสถานีกรุงเทพ อีกทั้งยังได้มอบหมายให้การรถไฟแห่งประเทศไทย รับฟังความคิดเห็นประชาชนในการเปิดใช้บริการดังกล่าวซึ่งเห็นด้วยประมาณร้อยละ 80 ส่วนที่เหลือร้อยละ 20 จะต้องทำความเข้าใจเพิ่มเติมอย่างไรก็ตาม การให้บริการรถไฟระยะทางไกลที่สถานีกรุงเทพอภิวัฒน์ เป็นการแบ่งเบาปัญหาการจราจรได้ และสามารถจำกัดเวลาการเดินทางได้อีกทั้งที่ผ่านมาการรถไฟแห่งประเทศไทย (รฟท.) ได้คิดค้นพลังงานสะอาด โดยการใช้แบตเตอรี่แทนการใช้พลังงานเชื้อเพลิง ซึ่งในวันที่ 11มกราคม 2566 จะเดินทางเยี่ยมชมการใช้พลังงานดังกล่าว เพื่อเตรียมความพร้อมก่อนการเปิดใช้สถานีกรุงเทพอภิวัฒน์ด้วย